Wolfgang Sieg

Wolfgang Sieg (* 22. Oktober 1936 in Hamborg; † 11. September 2015 ok dor) weer en düütschen Schoolmeester un Schriever.

Opwussen is Sieg in Quickborn un Hamborg. He hett in Hamborg un Kiel de Fächer Theologie, Philosophie, Germanistik un Historienwetenschop studeert un denn as Schoolmeester in un üm Elmshoorn. Op en ehmoligen Buernhoff in Seester, ’n beten af vun de velen Lüüd, hett he de Roh funnen, vele vun sien Warken to schrieven, bevör he wedder torüch na Elmshoorn togen is. Dor leev he lang mit sien Familie.

In de Mitt vun de 1960er Johren hett he anfungen, Höörspelen op Plattdüütsch un Romanen op Hoochdüütsch to verfaten. Man kennt em as Schriever vun satirsche un humoristische Kortgeschichten, de he op Hoochdüütsch, Plattdüütsch un Missingsch schreven un leest hett. Bekannt worrn is Wolfgang Sieg as Kolumnist för de Satiretietschrift Pardon (1972 bit 1980), as Schriever vun sammelte Geschichten un as Mitarbeider vun de Sennenreeg Hör mal ’n beten to in’t Radioprogramm vun’n NDR. Af und to schreev he ok satirische Glossen in dat Heimatdaagblatt „Elmshorner Nachrichten“. 1994 un 1999 hett Sieg den Hans-Henning-Holm-Pries un 2007 den Nedderdüütschen Literaturpries vun de Stadt Kappeln kregen.

1991 hett Sieg an’t Dreihbook vun den Film Karniggels mitarbeidt un dor ok en lütte Nevenrull in speelt.

 Warken 
 Der Mann in der Anschlagsäule, 1967
 Säurekopf, 1968
 Wahnungen, 1974
 Siegfrieds Tarnkappe, 1976
 Die Geheimorganisation, 1976
 Blutfleck auffe Häkeldecke, 1977
 Schön leise sein beim Hilfeschrein, 1978
 Der wahnsinnige Rhabarber, 1980
 un hool dat Muul von Politik, 1982
 Rech (Proost), 1983
 Sigi Sünnschien sien Stories, 1985
 Struwwelpeters Haarausfall, 1986
 Dr. Eternus, 1987
 Ohlsdorf lebt, 1989
 Engel inne U-Bahn, 1992
 Överall Bockelbüttel, 1995
 Schräge Vögel, 1996
 Wahnsinnige Geschichten, 1999
 Luter lütte Katastrofen, 2003
 Luter lütte Sünnenstrahlen, 2004
 Dat kannst ruhig luut seggen! Jung, Kiel 2006, ISBN 3-89882-067-X
 De deit di nix, de will bloots speln! Jung, Kiel 2008, ISBN 978-3-89882-095-0

Kategorie:Mann
Kategorie:Börger von Düütschland
Kategorie:Plattdüütsch
Kategorie:Schriever
Kategorie:Boren 1936
Kategorie:Storven 2015